CELEX: 52018PC0539
Language: mt
Date: 2018-07-18
Title: Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni ta’ Implimentazzjoni 2009/1013/UE, li tawtorizza lill-Awstrija biex tkompli tapplika miżura ta’ deroga mill-Artikoli 168, u 168a tad-Direttiva 2006/112/KE dwar is-sistema komuni ta’ taxxa fuq il-valur miżjud

IL-KUMMISSJONI EWROPEA
            Brussell, 18.7.2018
            COM(2018) 539 final
            2018/0288(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li temenda d-Deċiżjoni ta’ Implimentazzjoni 2009/1013/UE, li tawtorizza lill-Awstrija biex tkompli tapplika miżura ta’ deroga mill-Artikoli 168, u 168a tad-Direttiva 2006/112/KE dwar is-sistema komuni ta’ taxxa fuq il-valur miżjud
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               Skont l-Artikolu 395(1) tad-Direttiva 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (minn hawn ’il quddiem “id-Direttiva tal-VAT
                  1
               ”), il-Kunsill, li jaġixxi b’mod unanimu fuq proposta tal-Kummissjoni, jista’ jawtorizza kwalunkwe Stat Membru biex japplika miżuri speċjali li jidderogaw mid-dispożizzjonijiet ta’ dik id-Direttiva sabiex jissimplifika l-proċedura tal-ġbir tal-VAT jew biex jipprevjeni ċerti forom ta’ evażjoni jew ta’ evitar tat-taxxa.
            
            
               Permezz tal-ittra rreġistrata mal-Kummissjoni fit-23 ta’ Marzu 2018, l-Awstrija talbet awtorizzazzjoni biex tkompli tapplika miżura ta’ deroga mill-Artikoli 168 u 168a tad-Direttiva 2006/112/KE, biex teskludi mid-dritt ta’ tnaqqis il-VAT fuq oġġetti u servizzi li jintużaw għal iktar minn 90 % mill-persuna taxxabbli għall-użu privat tagħha jew għal dak tal-impjegati tagħha, jew b’mod ġenerali għal finijiet li mhumiex tan-negozju jew għal attivitajiet mhux ekonomiċi. Permezz tal-ittra rreġistrata mal-Kummissjoni fl-4 ta’ April 2018, l-Awstrija bagħtet rapport dwar l-applikazzjoni ta’ din il-miżura inkluża analiżi tar-rata ta’ tqassim applikata għad-dritt ta’ tnaqqis tal-VAT kif meħtieġ mill-Artikolu 2 tad-Deċiżjoni ta’ Implimentazzjoni 2009/1013/UE
                  2
                kif emendata bid-Deċiżjoni ta’ Implimentazzjoni tal-Kunsill (UE) 2015/2428
                  3
               .
            
            
               B’konformità mal-Artikolu 395(2) tad-Direttiva 2006/112/KE, il-Kummissjoni infurmat lill-Istati Membri l-oħra bit-talba tal-Awstrija, permezz tal-ittri datati l-11 ta’ April 2018. Il-Kummissjoni nnotifikat lill-Awstrija permezz ta’ ittra datata t-12 ta’ April 2018 li kellha l-informazzjoni kollha meħtieġa biex tikkunsidra t-talba.
            
            
               Kuntest ġenerali
            
            
               L-Artikolu 168 tad-Direttiva 2006/112/KE jistipula li persuna taxxabbli hija intitolata tnaqqas il-VAT imposta fuq l-affarijiet li tkun xtrat u s-servizzi li tkun irċeviet għall-iskopijiet tat-tranżazzjonijiet taxxabbli tagħha. L-Artikolu 168a(1) tad-Direttiva 2006/112/KE jistipula li l-VAT fuq l-infiq relatat ma’ proprjetà immobbli li tifforma parti mill-assi kummerċjali ta’ persuna taxxabbli u li tintuża kemm għal finijiet tan-negozju kif ukoll għal finijiet li mhumiex tan-negozju, għandha tkun deduċibbli biss sal-proporzjon tal-użu tal-proprjetà għall-finijiet kummerċjali tal-persuna taxxabbli. Skont l-Artikolu 168a(2) tad-Direttiva 2006/112/KE, l-Istati Membri jistgħu japplikaw din ir-regola wkoll għall-infiq relatat ma’ oġġetti oħrajn li jiffurmaw parti mill-assi kummerċjali, skont dak li jispeċifikaw. 
            
            
               Il-miżura li qed tapplika l-Awstrija ma żżommx ma’ dawk il-prinċipji, u teskludi għalkollox mid-dritt tat-tnaqqis il-VAT fuq l-oġġetti u s-servizzi li l-persuna taxxabbli tuża, f’iktar minn 90 % tal-każijiet, għal finijiet privati jew li mhumiex tan-negozju, inklużi l-attivitajiet mhux ekonomiċi.
            
            
               Il-miżura ta’ deroga ngħatat lill-Awstrija inizjalment permezz tad-Deċiżjoni tal-Kunsill 2004/866/KE tat-13 ta’ Diċembru 2004
                  4
                għal perjodu sal-31 ta’ Diċembru 2009, u mbagħad reġgħet ingħatatilha permezz tad-Deċiżjoni ta’ Implimentazzjoni tal-Kunsill 2009/1013/UE tat-22 ta’ Diċembru 2009
                  5
                sal-31 ta’ Diċembru 2012 u permezz tad-Deċiżjoni ta’ Implimentazzjoni tal-Kunsill 2012/705/UE tat-13 ta’ Novembru 2012 sal-31 ta’ Diċembru 2015
                  6
               , u bid-Deċiżjoni ta’ Implimentazzjoni tal-Kunsill (UE) 2015/2428 tal-10 ta’ Diċembru 2015 sal-31 ta’ Diċembru 2018
                  7
               .
            
            
               Fit-talba attwali tagħha, l-Awstrija infurmat lill-Kummissjoni li sa issa kienet qed tapplika din il-miżura speċjali b’suċċess, indikat li l-miżura hija utli ħafna fir-rigward tas-simplifikazzjoni tal-ġbir tal-VAT u tal-prevenzjoni tal-evażjoni u l-evitar tat-taxxa kif ukoll it-titjib tal-ġustizzja fit-tassazzjoni, u għalhekk wasslet għal aktar konformità mar-regoli tat-taxxa. It-tneħħija tad-deroga twassal għal benefiċċju tal-fluss tal-flus mhux ġustifikat għal persuna taxxabbli li tuża oġġett jew servizz biss b’mod marġinali għal finijiet ta’ negozju u li hija awtorizzata li tnaqqas il-VAT għal dan l-użu kummerċjali minuri, meta mqabbel ma’ persuna taxxabbli li tuża oġġett jew servizz għal skopijiet ta’ negozju biss. Bidla minima sussegwenti fil-proporzjon tal-użu privat u kummerċjali ta’ oġġett jew servizz li jintuża biss b’mod marġinali għal finijiet ta’ negozju twassal għall-aġġustament tal-VAT imnaqqsa. Dan l-aġġustament żgħir ikun sproporzjonat mill-perspettiva kemm tal-persuna taxxabbli u kemm tal-amministrazzjoni tat-taxxa. 
            
            
               B’mod ġenerali, id-derogi jingħataw għal perjodu limitat taż-żmien biex ikun jista’ jiġi vvalutat jekk il-miżura speċjali tkunx xierqa u effettiva jew le. Minn dan il-lat, abbażi tal-informazzjoni li bagħtet l-Awstrija, il-Kummissjoni tifhem li t-tqassim ta’ 90 % u 10 % għall-użu kummerċjali u għal dak mhux kummerċjali għadu jirrappreżenta bażi soda biex jingħażlu t-tranżazzjonijiet li għalihom l-użu kummerċjali jista’ jitqies bħala negliġibbli. 
            
            
               Minħabba f’hekk, lill-amministrazzjonijiet tat-taxxa u lin-negozji l-miżura speċjali kkonċernata tiffaċilitalhom ħajjithom billi ma jkollhomx bżonn jimmonitorjaw l-użu sussegwenti tal-oġġetti u tas-servizzi li għalihom tkun applikat l-esklużjoni mit-tnaqqis meta jkunu nxtraw, b’mod partikolari f’dak li għandu x’jaqsam mat-tassazzjoni possibbli ta’ użu privat skont l-Artikolu 16 jew 26 tad-Direttiva 2006/112/KE jew mal-aġġustamenti għat-tnaqqis kif meħtieġ skont l-Artikoli 184 sa 192 ta’ dik id-Direttiva. Għalhekk, huwa xieraq li l-miżura ta’ deroga tiġi estiża.
            
            
               Madankollu, kwalunkwe estensjoni għandha tkun limitata fiż-żmien sabiex ikun jista’ jiġi evalwat jekk il-kundizzjonijiet li fuqhom hija msejsa d-deroga jkunux għadhom validi. Għaldaqstant, qed jiġi propost li d-deroga tiġi estiża sa tmiem l-2021 u li, flimkien mat-talba għall-estensjoni, l-Awstrija tintalab tippreżenta rapport sa mhux aktar tard mill-31 ta’ Marzu 2021 li jkun jinkludi analiżi tat-tqassim applikat għall-użu kummerċjali u għal dak mhux kummerċjali li fuqu tissejjes l-esklużjoni mit-tnaqqis, f’każ li tkun prevista estensjoni oħra għal wara l-2021. 
            
            
               Dispożizzjonijiet eżistenti fil-qasam tal-proposta
            
            
               Skont l-Artikolu 176 tad-Direttiva 2006/112/KE, il-Kunsill għandu jistabbilixxi n-nefqa li minnha ma tistax titnaqqas il-VAT. Sakemm dan iseħħ, il-Kunsill jawtorizza lill-Istati Membri jkomplu japplikaw l-esklużjonijiet, li ddaħħlu fis-seħħ fl-1 ta’ Jannar 1979. Għaldaqstant, hemm għadd ta’ dispożizzjonijiet ta’ status quo li jillimitaw id-dritt ta’ tnaqqis għall-persuni taxxabbli.
            
            
               Minkejja l-inizjattivi preċedenti biex jiġu stabbiliti regoli li skonthom il-kategoriji tan-nefqa jistgħu jkunu soġġetti għal restrizzjoni tad-dritt għal tnaqqis
                  8
               , din id-deroga hija xierqa fl-istennija tal-armonizzazzjoni ta’ dawn ir-regoli fil-livell tal-UE.
            
            
               2.RIŻULTATI TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONIJIET TAL-IMPATT
            
            
               Konsultazzjoni mal-partijiet interessati
            
            
               Mhix rilevanti.
            
         
         
            
               Ġbir u użu tal-għarfien espert
            
            
               Ma kienx hemm bżonn għarfien espert estern.
            
            
               Valutazzjoni tal-impatt
            
            
               Il-proposta hija mfassla biex tħaffef il-proċedura tal-ġbir tat-taxxa u, għaldaqstant, għandha impatt potenzjalment pożittiv kemm fuq in-negozji u kemm fuq l-amministrazzjonijiet. L-Awstrija tqis li din il-miżura hija adegwata u hija komparabbli ma’ derogi oħrajn tal-imgħoddi u tal-lum.
            
            
               3.ELEMENTI ĠURIDIĊI TAL-PROPOSTA
            
            
               Sommarju tal-azzjoni proposta
            
            
               Il-proposta għandha l-għan li tawtorizza lill-Awstrija biex tkompli tapplika miżura ta’ deroga mill-Artikoli 168 u 168a tad-Direttiva 2006/112/KE, biex teskludi għalkollox mid-dritt ta’ tnaqqis il-VAT fuq oġġetti u servizzi li jintużaw għal iktar minn 90 % mill-persuna taxxabbli għall-użu privat tagħha jew għal dak tal-impjegati tagħha, jew b’mod ġenerali għal finijiet li mhumiex tan-negozju jew għal attivitajiet mhux ekonomiċi.
            
            
               Ir-rata ta’ tqassim u l-ħtieġa li jkun hemm miżuri ta’ deroga għandhom jiġu riveduti, u għandu jsir rapport dwarhom mill-Awstrija meta titlob estensjoni. 
            
            
               Bażi ġuridika
            
            
               L-Artikolu 395(1) tad-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud.
            
            
               Prinċipju ta’ sussidjarjetà
            
            
               Meta titqies id-dispożizzjoni tad-Direttiva tal-Kunsill 2006/112/KE li fuqha hija bbażata l-proposta, il-prinċipju tas-sussidjarjetà ma japplikax.
            
            
               Prinċipju ta’ proporzjonalità
            
            
               Il-proposta tikkonforma mal-prinċipju tal-proporzjonalità għar-raġunijiet li ġejjin:
            
            
               Din id-Deċiżjoni tikkonċerna awtorizzazzjoni mogħtija lil Stat Membru fuq it-talba tiegħu stess u ma timplika l-ebda obbligu.
            
            
               Minħabba l-ambitu limitat tad-deroga, il-miżura speċjali hija proporzjonata mal-għan mixtieq. Se tnaqqas il-piż amministrattiv u żżid ftit biss il-piż tat-taxxa għal dawk il-persuni taxxabbli li jużaw sa 10 % tal-oġġetti jew servizzi għal finijiet ta’ negozju.
            
            
               Għażla tal-istrumenti
            
            
               L-istrument propost: Deċiżjoni ta’ Implimentazzjoni tal-Kunsill.
            
            
               Ma jkunux xierqa mezzi oħra għar-raġunijiet li ġejjin:
            
            
               Skont l-Artikolu 395 tad-Direttiva tal-Kunsill 2006/112/KE, deroga mir-regoli komuni tal-VAT hija possibbli biss bl-awtorizzazzjoni tal-Kunsill li jkun qiegħed jaġixxi b’mod unanimu fuq proposta mill-Kummissjoni. Deċiżjoni ta’ Implementazzjoni tal-Kunsill hija l-uniku strument xieraq għal dan minħabba li tista’ tiġi indirizzata lill-Istati Membri individwali.
            
         
         
            
               4.IMPLIKAZZJONI BAĠITARJA 
            
            
               Il-proposta mhux se jkollha impatt negattiv fuq ir-riżorsi proprji tal-Unjoni mill-VAT.
            
            
               5.ELEMENTI FAKULTATTIVI
            
            
               Il-proposta hija limitata biż-żmien u tinkludi klawżola ta’ rieżami.
            
            
               2018/0288 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li temenda d-Deċiżjoni ta’ Implimentazzjoni 2009/1013/UE, li tawtorizza lill-Awstrija biex tkompli tapplika miżura ta’ deroga mill-Artikoli 168, u 168a tad-Direttiva 2006/112/KE dwar is-sistema komuni ta’ taxxa fuq il-valur miżjud
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  9
               , u b’mod partikulari l-Artikolu 395(1) tagħha,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)L-Awstrija ngħatat miżura ta’ deroga bid-Deċiżjoni ta’ Implimentazzjoni tal-Kunsill id-Deċiżjoni 2009/1013/UE
                  10
               . L-applikazzjoni tal-miżura ta’ deroga mbagħad ġiet estiża bid-Deċiżjoni ta’ Implimentazzjoni tal-Kunsill 2012/705/UE
                  11
                sal-31 ta’ Diċembru 2015 u bid-Deċiżjoni ta’ Implimentazzjoni tal-Kunsill (UE) 2015/2428
                  12
                sal-31 ta’ Diċembru 2018.
            
            
               (2)Il-miżura speċjali tidderoga mill-Artikoli 168 u 168a tad-Direttiva 2006/112/KE li jirregolaw id-dritt tal-persuni taxxabbli li jnaqqsu t-taxxa fuq il-valur miżjud (VAT) imposta fuq l-oġġetti u s-servizzi fornuti lilhom għall-finijiet tat-tranżazzjonijiet taxxabbli tagħhom. Il-miżura ta’ deroga hi maħsuba biex teskludi mid-dritt tat-tnaqqis il-VAT fuq l-oġġetti u s-servizzi meta l-persuna taxxabbli tuża dawn l-oġġetti u s-servizzi, f’iktar minn 90 % tal-każijiet, għal finijiet privati jew għall-finijiet tal-impjegati tagħha, jew b’mod ġenerali għal finijiet li mhumiex tan-negozju jew għal attivitajiet mhux ekonomiċi. 
            
            
               (3)L-għan tal-miżura speċjali huwa li tissimplifika l-proċedura tal-intaxxar u tal-ġbir tal-VAT. L-ammont ta’ taxxa dovut fil-livell tal-konsum finali huwa affettwat biss b’mod negliġibbli.
            
            
               (4)Permezz tal-ittra rreġistrata mal-Kummissjoni fit-23 ta’ Marzu 2018, l-Awstrija talbet li tkun awtorizzata tkompli tapplika din il-miżura speċjali. 
            
            
               (5)Permezz tal-ittra rreġistrata mal-Kummissjoni fl-4 ta’ April 2018, l-Awstrija bagħtet rapport dwar l-applikazzjoni tal-miżura speċjali inkluża analiżi tar-rata ta’ tqassim applikata għad-dritt ta’ tnaqqis tal-VAT kif meħtieġ mill-Artikolu 2 tad-Deċiżjoni ta’ Implimentazzjoni 2009/1013/UE.
            
            
               (6)B’konformità mat-tieni subparagrafu tal-Artikolu 395(2) tad-Direttiva 2006/112/KE, il-Kummissjoni infurmat lill-Istati Membri l-oħra permezz tal-ittri datati l-11 ta’ April 2018 bit-talba tal-Awstrija. Permezz tal-ittra datata t-12 ta’ April 2018, il-Kummissjoni nnotifikat lill-Awstrija li kellha l-informazzjoni kollha meħtieġa biex tqis it-talba.
            
            
               (7)Skont l-informazzjoni li bagħtet l-Awstrija, is-sitwazzjoni legali u fattwali li ġġustifikat l-applikazzjoni attwali tal-miżura speċjali kkonċernata ma nbidlitx u għadha teżisti. Għalhekk, jenħtieġ li l-Awstrija tkun awtorizzata tkompli tapplika din il-miżura speċjali għal perjodu addizzjonali, li madankollu għandu jkun limitat sal-31 ta’ Diċembru 2021 biex ikunu jistgħu jiġu analizzati l-ħtieġa u effettività tal-miżura ta’ deroga u tar-rata ta’ tqassim tal-użu kummerċjali u mhux kummerċjali li din tissejjes fuqha.
            
         
         
            
               (8)F’każ li l-Awstrija tqis li jkun hemm bżonn ta’ estensjoni oħra wara l-2021, jenħtieġ li tibgħat rapport lill-Kummissjoni dwar l-applikazzjoni tal-miżura, li jkun jinkludi analiżi tar-rata ta’ tqassim applikata, flimkien mat-talba għall-estensjoni sa mhux aktar tard mill-31 ta’ Marzu 2021, sabiex il-Kummissjoni jkollha biżżejjed żmien biex teżamina t-talba.
            
            
               (9)Id-derogi se jkollhom biss effett negliġibbli fuq l-ammont globali ta’ taxxa miġbura fl-istadju tal-konsum finali u mhux se jkollhom impatt negattiv fuq ir-riżorsi proprji tal-Unjoni li jinġabru mit-taxxa fuq il-valur miżjud.
            
            
               (10)Għalhekk, jenħtieġ li d-Deċiżjoni ta’ Implimentazzjoni 2009/1013/UE tiġi emendata skont dan,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               L-Artikoli 1 u 2 tad-Deċiżjoni ta’ Implimentazzjoni 2009/1013/UE huma sostitwiti b’dan li ġej:
            
            
               “Artikolu 1
            
            
               B’deroga mill-Artikolu 168 u mill-Artikolu 168a tad-Direttiva 2006/112/KE, l-Awstrija hija awtorizzata teskludi t-taxxa fuq il-valur miżjud (il-VAT) imġarrba fuq l-oġġetti u s-servizzi mid-dritt ta’ tnaqqis tal-VAT meta dawk l-oġġetti u s-servizzi jintużaw, f’iktar minn 90 % tal-każijiet, għall-finijiet privati ta’ persuna taxxabbli jew tal-impjegati tagħha, jew b’mod iktar ġenerali, għal finijiet li mhumiex tan-negozju jew għal attivitajiet mhux ekonomiċi.
            
            
               Artikolu 2
            
            
               Din id-Deċiżjoni għandha tiskadi fil-31 ta’ Diċembru 2021.
            
            
               Kull talba għal estensjoni tal-miżura ta’ deroga prevista f’din id-Deċiżjoni għandha tintbagħat lill-Kummissjoni sa mhux aktar tard mill-31 ta’ Marzu 2021.
            
            
               Flimkien mat-tali talba għandu jintbagħat rapport dwar l-applikazzjoni ta’ din il-miżura li jinkludi analiżi tar-rata ta’ tqassim applikata għad-dritt ta’ tnaqqis tal-VAT abbażi ta’ din id-Deċiżjoni.”
            
            
               Artikolu 2
            
            
               Din id-Deċiżjoni għandha tapplika mill-1 ta’ Jannar 2019.
            
            
               Artikolu 3
            
            
               Din id-Deċiżjoni hija indirizzata lir-Repubblika tal-Awstrija.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU 347, 11.12.2006, p. 1.
               
               
                  
                     (2)
                  
                        ĠU L 348, 29.12.2009, p. 21.
               
               
                  
                     (3)
                  
                        ĠU L 334, 22.12.2015, p. 12.
               
               
                  
                     (4)
                  
                        ĠU L 371, 18.12.2004, p. 47.
               
               
                  
                     (5)
                  
                        ĠU L 348, 29.12.2009, p. 21.
               
               
                  
                     (6)
                  
                        ĠU L 319, 16.11.2012, p. 8.
               
               
                  
                     (7)
                  
                        ĠU L 334, 22.12.2015, p. 12.
               
               
                  
                     (8)
                  
                        KUMM (2004) 728 finali - Proposta għal Direttiva tal-Kunsill li temenda d-Direttiva 77/388/KEE bl-għan li jiġu ssimplifikati l-obbligazzjonijiet tat-taxxa fuq il-valur miżjud (ĠU C 24, 29.1.2005, p. 10) irtirata fil-21 ta’ Mejju 2014
                  
                  (ĠU C 153, 21. 05. 2014, p. 3). 
               
               
                  
                     (9)
                  
                        ĠU 347, 11.12.2006, p. 1.
               
               
                  
                     (10)
                  
                        Id-Deċiżjoni ta’ Implimentazzjoni tal-Kunsill tat-22 ta’ Diċembru 2009 li tawtorizza lir-Repubblika tal-Awstrija biex tkompli tapplika miżura ta’ deroga mill-Artikolu 168 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 348, 29.12.2009, p. 21).
               
               
                  
                     (11)
                  
                        Id-Deċiżjoni ta’ Implimentazzjoni tal-Kunsill tat-13 ta’ Novembru 2012 li temenda d-Deċiżjoni 2009/791/KE u d-Deċiżjoni ta’ Implimentazzjoni 2009/1013/UE li jawtorizzaw lill-Ġermanja u lill-Awstrija rispettivament li jkomplu japplikaw miżura ta’ deroga mill-Artikoli 168 u 168a tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 319, 16.11.2012, p. 8).
               
               
                  
                     (12)
                  
                        Id-Deċiżjoni ta’ Implimentazzjoni tal-Kunsill (UE) 2015/2428 tal-10 ta’ Diċembru 2015 li temenda d-Deċiżjoni 2009/791/KE u d-Deċiżjoni ta’ Implimentazzjoni 2009/1013/UE li jawtorizzaw lill-Ġermanja u lill-Awstrija rispettivament ikomplu japplikaw miżura ta’ deroga mill-Artikoli 168 u 168a tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 334, 22.12.2015, p. 12).